11.5.2023
SL
Uradni list Evropske unije
C 167/101 četrtek 24. novembra 2022
M.
ker 285. člen katarskega kazenskega zakonika zunajzakonske spolne odnose, tudi med istospolnimi partnerji, kaznuje z zaporno kaznijo do sedmih let; ker naj bi samovoljne aretacije oseb LGBTQ+ temeljile na zakonu št.
17 iz leta 2002 o varstvu skupnosti, ki po podatkih organizacije Human Rights Watch omogoča do šest mesecev pripora brez obtožnice ali sojenja, če „obstajajo utemeljeni razlogi za domnevo, da je obtoženec morda storil kaznivo dejanje“, kar zajema tudi „kršenje javne morale“, zaradi česar pogosto prihaja do zlorab oseb LGBTQ+; ker je predstavnik svetovnega nogometnega prvenstva v Katarju javno podal homofobno izjavo; ker se je sedem nogometnih zvez, tudi v EU, odločilo, da njihovi igralci lahko na roki nosijo mavrični trak „OneLove“; ker je Fifa kljub temu odločila, da se lahko igralce, ki bi nosili ta trak, kaznuje z rumenim kartonom ali izključi iz igre, saj da gre za domnevno politično izjavo;
N. ker je Fifa leta 2016 pristopila k vodilnim načelom OZN o podjetništvu in človekovih pravicah, na podlagi katerih se mora vzdržati poseganja v človekove pravice in odpravljati negativne učinke svojega delovanja na področju človekovih pravic;
O. ker lahko EU v tem času negotovosti in velikih izzivov za mednarodni red, ki temelji na pravilih, tako v Evropi kot v Zalivu, ko ves svet občuti posledice ruske agresije proti Ukrajini in pandemije covida-19 ter ko je nujno potreben zeleni in digitalni prehod, veliko pridobi od intenzivnejšega in bolj strateškega partnerstva s Svetom za sodelovanje v Zalivu in njegovimi državami članicami, torej tudi s Katarjem; ker so bili leta 2021 ponovno vzpostavljeni diplomatski odnosi med Katarjem in Saudovo Arabijo, Združenimi arabskimi emirati, Bahrajnom in Egiptom;
P. ker sporazum o sodelovanju med EU in Katarjem, podpisan leta 2018, zagotavlja okvir za politična in sektorska posvetovanja na področjih skupnega interesa; ker je Katar pomemben partner EU, njuni odnosi pa zajemajo številna pomembna področja; ker ima Katar ključno vlogo pri izvajanju evropske strategije za energetsko varnost; ker so se odnosi med EU in Katarjem občutno okrepili, zaradi česar je bila v Dohi leta 2022 odprta delegacija EU; ker je bil Katar eden od pobudnikov resolucije Splošne skupščine OZN iz februarja 2022, v kateri se poziva Rusijo k umiku iz Ukrajine, in ker je glasoval za resolucije, ki obsojajo rusko invazijo Ukrajine;
Q. ker je 12. septembra 2022 potekal četrti dialog o človekovih pravicah med EU in Katarjem; ker dialog o človekovih pravicah pomeni ključni trenutek prizadevanj za spodbujanje človekovih pravic;
1. obžaluje, da je umrlo več tisoč delavcev migrantov in da so številni delavci med pripravami na svetovno prvenstvo utrpeli poškodbe; izraža sožalje družinam teh delavcev in terja odgovornost;
2. poziva Katar, naj v celoti izvaja novo zakonodajo o varstvu pravic delavcev in odpravi preostale sestavne dele sponzorskega sistema kafale, kot so kazni za pobeg delavcev;
3. poudarja, da je EU zavezana podpiranju človekovih pravic v svojih odnosih s Katarjem, vključno z vprašanji, ki so se pojavila ob svetovnem nogometnem prvenstvu; je zaskrbljen zaradi poročil, da se več sto tisoč delavcev migrantov v Katarju še vedno sooča z diskriminatornimi zakoni in praksami; obžaluje netransparentnost in očitno neodgovorno oceno tveganja, ko je bila leta 2010 organizacija svetovnega nogometnega prvenstva podeljena Katarju; želi spomniti na svoje dolgoletno stališče, da je korupcija v Fifi razširjena, sistemska in globoko zakoreninjena, ter še vedno meni, da ta organizacija resno škoduje podobi in integriteti svetovnega nogometa, kljub poskusom, da bi jo reformirali, npr. z uvedbo zahtev na področju človekovih pravic;
4. poziva javne organe, športne zveze in organizacije, naj spoštujejo univerzalne vrednote, kot so človekove pravice, demokracija in pravna država, ko podeljujejo status gostitelja za velike športne prireditve in izbirajo sponzorje; poziva, naj se zato določijo jasna merila in listina s trdnimi vrednotami; poziva, naj se pred gostitvijo takšnih velikih športnih dogodkov posebna pozornost nameni varstvu pravic delavcev, enakopravnosti in nediskriminaciji ter pripravi neodvisnih in verodostojnih presoj vplivov na okolje;